Epistāze

Epistāze ir dominēšanai līdzīga parādība, ko dažkārt novēro starp dažādu gēnu alēlēm. Gēnu izpausmi var nomākt gan cits dominantais gēns, gan cits recesīvais gēns.

Piemēram, iespējams krustojums, kurā recesīvais gēns homozigotā neļauj izpausties otra gēna alēļu darbībai. Pelēm albīnismu - pigmenta trūkumu apmatojumā u.c. - nosaka recesīvais gēns c. Homozigotā tas nomāc pigmenta uzkrāšanos. Krustojot melnās peles ar baltajām, pirmās paaudzes īpatņiem ir savvaļas tipa krāsa "aguti", bet otrajā paaudzē notiek skaldīšanās: 9/16 ir aguti, 3/16 melnas un 4/16 baltas. Tādu skaldīšanos nosaka divi gēni - C-c un A-a. Gēna C-c recesīvā alēle homozigotā stāvoklī (cc) nomāc jebkura pigmenta attīstību, t.i., nosaka albīnismu. Gēna A-a dominantā alēle A nosaka "aguti" krāsu - katrs mats ir melns gandrīz visā garumā, tikai netālu no mata gala ir neliela dzeltena josla. Recesīvā alēle homozigotā stāvoklī (aa) nosaka vienmērīgi melnu matu pigmentāciju.

Ģenētika